浴室觀雨以催詩走群龍爲韻得走字
作者：陳與義
朝代：宋

paragraphs: 微雲生屋脊，欹枕看培塿。
崔嵬亂一瞬，泰華入搔首。
須臾萬銀竹，壯觀驚戶牖。
摧擊竟自碎，映空白煙走。
餘飚送未了，日色在井口。
去冬三寸雪，寒日澹相守。
商量細細融，未覺經旬久。
誰能料天工，辦此穎脫手。
一凉滿天地，平分到庭柳。
葉端嘯餘風，送我一杯酒。
畫屏題細字，盡記同來友。
俗眼之所遺，此事當不朽。